Øvrebø deltok på sitt første vektløfterstevne i oktober 1975, med en kroppsvekt på 61,8 kg. I ungdomsårene, til og med 1977, hadde han jevn og god fremgang, selv om han i liten grad viste mestertakter. Det var først i juniorårene at han startet å gjøre seg bemerket. I 1979 ble han av Norges Vektløfterforbund tatt ut til å representere Norge i dette årets nordiske mesterskap for juniorer i Finland. Etter her å ha løftet 107,5 kg i rykk, ble han stående uten sammenlagtresultat ved ikke å få tellende resultat i støt. I sitt siste år som juniorløfter, 1980, ble han for første og eneste gang juniornorgesmester, i klasse -82,5 kg. Sammenlagt løftet han 245 kg, som da var ny personlig rekord. I løpet av året økte han sin personlige rekord til 280 kg, fordelt på 125 kg i rykk og 155 kg i støt.